Tiener wat byna verdrink in kritieke toestand | Maroela Media
Tiener wat byna verdrink in kritieke toestand
Foto ter illustraie. (Foto: NSRI)
Die Nasionale Seereddingsinstituut (NSRI) het Woensdag gereageer op berigte van 'n verdrinking wat besig is om plaas te vind by Heroldsbaai op die Tuinroete.
Reddingswerkers is om 17:29 ontbied en die NSRI se afdeling by Wildernis, ER24-ambulansdienste en die Wes-Kaapse reddingsdienste het hulle na die toneel gehaas.
"By hul aankoms op die toneel het reddingswerkers 'n 14-jarige meisie wat uit die water gered en op die strand neergelê is aangetref," het Mike Vonk, NSRI-woordvoerder in 'n verklaring gesê. "Mediese personeel, onder wie 'n dokter, 'n paramedikus en 'n verpleegsuster wat almal in dié tyd toevallig op die strand was, het begin om kardiopulmonêre resussitasie op die pasiënt uit te voer."
Die NSRI het dié mediese personeel van noodtoerusting voorsien. Paramedici van die onderskeie reddingsdienste het ook gehelp om die kind te probeer bybring. Die meisie is later in 'n kritieke toestand met 'n ambulans van ER24 na 'n nabygeleë hospitaal vervoer.